CELEX: 62015TN0683
Language: et
Date: 2015-11-26 00:00:00
Title: Kohtuasi T-683/15: 26. novembril 2015 esitatud hagi – Freistaat Bayern versus komisjon

8.2.2016   
            
            
               ET
            
            
               Euroopa Liidu Teataja
            
            
               C 48/81
            
         26. novembril 2015 esitatud hagi – Freistaat Bayern versus komisjon
   (Kohtuasi T-683/15)
   (2016/C 048/89)
   Kohtumenetluse keel: saksa
   
      Pooled
   
   
      Hageja: Freistaat Bayern (esindajad: advokaadid U. Soltész ja H. Weiß)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada vaidlustatud otsuse artikkel 1 osas, milles selles tuvastatakse, et riigiabi, mida Saksamaa andis seoses Baieri liidumaal tehtud piima kvaliteedi kontrolliga Euroopa Liidu toimimise lepingu artikli 108 lõiget 3 rikkudes Baieri asjassepuutuvatele piimasektori ettevõtjatele, on alates 1. jaanuarist 2007 siseturuga kokkusobimatu.
            
         
               —
            
            
               tühistada vaidlustatud otsuse artiklid 2–4 osas, milles nendes kohustatakse sisse nõudma abikava alusel antud abi koos intressiga Baieri liidumaa asjassepuutuvatelt piimasektori ettevõtjatelt;
            
         
               —
            
            
               mõista hageja kohtukulud välja komisjonilt.
            
         
      Väited ja peamised argumendid
   
   Käesolevas hagiavalduses palub hageja tühistada osaliselt komisjoni 18. septembri 2015. aasta otsuse C (2015) 6295 (final) riigiabi SA.35484 (2013/C) (ex SA.35484 (2012/NN)) kohta, mida Saksamaa andis piima kvaliteedi kontrolli jaoks piima- ja rasvaseaduse raames.
   Hagi põhjenduseks esitab hageja viis väidet.
   
               1.
            
            
               Esimene väide: ELTL artikli 108 lõike 2 ning määruse (EL) nr 2015/1589 (1) artikli 6 lõike 1 ja artikli 24 lõike 1 rikkumine
               Esimeses väites leitakse, et liidumaa üldistest eelarvevahenditest väidetavalt antud abi ei käsitletud menetluse algatamise otsuses.
            
         
               2.
            
            
               Teine väide: tegemist ei ole riigiabiga ELTL artikli 107 lõike 1 tähenduses
               Hageja väidab, et meiereid ei saanud seoses piima kvaliteedi kontrolli rahastamisega riigiabi ELTL artikli 107 lõike 1 tähenduses, sest neile ei antud valikulist eelist.
            
         
               3.
            
            
               Kolmas väide (teise võimalusena): rikutud ei ole teatamiskohustust
               Hageja väidab, et meetmeid tuleb käsitada „olemasoleva abina”. Abi sissenõudmine on seega vastuolus ELTL artikli 108 lõigetega 1 ja 3 ning määruse (EL) nr 2015/1589 artikliga 14.
            
         
               4.
            
            
               Neljas väide (kolmanda võimalusena): õigusnormi rikkumine, kui ei nõustutud, et abi on vastavalt ELTL artikli 107 lõikele 3 siseturuga kooskõlas
            
         
               5.
            
            
               Viies väide (neljanda võimalusena): abi sissenõudmise kohustus on vastuolus õiguspärase ootuse kaitse põhimõttega
            
         
      (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, lk 9).